text: ইসলামী জীবনের অনুশীলন || ইসলাম - tnews247.com
  ইসলামী জীবনের অনুশীলন
  পরিবার থেকে মানব জীবনের সূচনা। পরিবার হলো সমাজ জীবনের ভিত্তি। পারিবারিক বন্ধন পবিত্রতা, সুস্থতা ও সম্পর্কের ওপর ভিত্তি করে সমাজ সুশৃঙ্খল হয়ে গড়ে ওঠে।
  পরিবারিক জীবন, পারিবারিক সম্পর্ক, নারী-পুরুষের অধিকার, বিবাহ পদ্ধতি, দাম্পত্য জীবন ইত্যাদি পারিবারিক জীবনের আওতাভুক্ত বিষয়। পরিবার হচ্ছে সমাজ কাঠামোর মূল ভিত্তি। সমাজ, রাষ্ট্র ও সভ্যতা বিনির্মাণে পরিবারের গুরুত্বপূর্ণ ভূমিকা রয়েছে। একটি পরিবারকে সুন্দর ও আদর্শ পরিবার হিসেবে গড়ে তুলতে ইসলাম অত্যন্ত ইতিবাচক ভূমিকা পালন করে। পারিবারিক সম্পর্ক ও পারিবারিক কাঠামোকে মজবুত, সুন্দর ও সুশৃঙ্খল করতে ইসলামের শিক্ষা, নৈতিকতা ও মূল্যবোধের বিকল্প নেই। পারিবারিক জীবনে ইসলামের নৈতিকতা ও মূল্যবোধ আচরণ বিধিমালা হিসেবে বিবেচিত হয়। পারিবারিক ক্ষেত্রে ইসলামের আচরণ বিধিমালার সঙ্গে ইসলামের নৈতিক ও আধ্যাত্মিক দৃষ্টিভঙ্গি সংযোজনের মাধ্যমে এটি অনন্য বৈশিষ্ট্যে রূপলাভ করেছে।
  সামাজিক জীবনঃ মানুষ জন্মগতভাবে সামাজিক জীব। একসঙ্গে মিলেমিশে থাকা মানুষের সহজাত ধর্ম। সমাজবদ্ধতা মানব প্রকৃতির একটি অন্যতম চাহিদা। মানুষের মধ্যে ভালোবাসা ও দয়ার মতো উন্নত চারিত্রিক গুণাবলি সৃষ্টি করা হয়েছে। এ গুণাবলি মানুষকে সামাজিক বন্ধনে আবদ্ধ করতে উদ্বুদ্ধ করে।
  কোরআন মজিদে এরশাদ হয়েছে, 'তিনি তোমাদের মধ্যে ভালোবাসা ও দয়া সৃষ্টি করেছেন।' (সূরা রূম : ২১)।
  মানুষ সমাজবদ্ধ হয়ে বসবাস করার কারণে সমাজে বসবাসকারী অন্যান্য শ্রেণী ও গোষ্ঠীর মানুষের জন্য অধিকারের ব্যাপারে সচেতন থাকতে হয়। প্রতিবেশী, গরিব ও দুস্থ, এতিম, আত্মীয়-স্বজন, অধীনস্থ ও অন্যদের প্রতি দায়িত্ব এবং কর্তব্য যথাযথভাবে পালন করার মানসিকতা রাখতে হবে।
  আত্মশুদ্ধির পথঃ আত্মশুদ্ধি কথাটির আরবি প্রতিশব্দ হলো 'তাজকিয়ায়ে নফস'। ইসলামে এর গুরুত্ব সমধিক। এটি ব্যক্তির সফলতার চাবিকাঠি।
  মহান আল্লাহ কোরআনে এরশাদ করেন, 'নিশ্চয়ই সাফল্য লাভ করবে, যে পবিত্রতা অর্জন করে। এবং তার প্রতিপালকের নাম স্মরণ করে ও সালাত কায়েম করে।' (সূরা আলা : ১৪-১৫)।
  আল্লাহ তায়ালা যেসব উদ্দেশ্যে নবী-রাসূল পাঠিয়েছেন তার উল্লেখযোগ্য হলো মানুষের আত্মশুদ্ধি। তিনি বলেন, 'যেমন আমি তোমাদের মধ্য থেকে তোমাদের কাছে রাসূল প্রেরণ করেছি, যিনি আমার আয়াতসমূহ তেলাওয়াত করে, তোমাদেরকে পবিত্র করে এবং কিতাব ও হিকমত শিক্ষা দেয়। আর তোমারা যা জানতে না তা শিক্ষা দেয়।' (সূরা বাকারা : ১৫১)। অধিক পরিমাণে আল্লাহকে স্মরণের (জিকির) মাধ্যমে তা পরিশুদ্ধ হয়। আর অন্তর পরিশুদ্ধ হলে অন্যান্য অঙ্গপ্রত্যঙ্গও পরিশুদ্ধ হয়।
  এ প্রসঙ্গে রাসূলুল্লাহ (সা.) বলেন, 'নিশ্চয়ই মানবদেহে একটি গোস্তপি- রয়েছে, যখন এটা পরিশুদ্ধ হয়, তখন পুরো দেহ পরিশুদ্ধ হয়; আর যখন এটা কলুষিত হয়, তখন পুরো দেহ কলুষিত হয়, সেটা হলো মানুষের অন্তর।' (সহিহ বোখারি)। মানুষ প্রথমে অন্তরে কোনো কার্য সম্পাদনের পরিকল্পনা করে এবং পরে তা অঙ্গপ্রত্যঙ্গের মাধ্যমে বাস্তবায়ন করে। কাজেই মানুষের অন্তর পরিশুদ্ধ হলে সমুদয় কার্যাবলি সঠিক ও যথাযথভাবে সম্পাদিত হয় এবং সমাজ থেকে অন্যায়-অবিচার, রাহাজানি, গুম, হত্যাসহ নানাবিধ অপকর্ম বিদূরিত হয়। কাজেই আত্মিক পরিশুদ্ধি অর্জন করা গেলে সব অশান্তি বিদূরিত হয়ে সমাজে শান্তি-শৃঙ্খলা ও স্থিতিশীলতা বিরাজ করবে। মুরাকাবা, মুশাহাদা, জিকির ও কঠোর অনুশীলনের মাধ্যমে এ তাজকিয়াতুন নফস বা আত্মিক পরিশুদ্ধি অর্জন করা যায়।